b'\n_START_ARTICLE_\nValvo Semilarski\n_START_PARAGRAPH_\nValvo Semilarski (s\xc3\xbcndinud 16. aprillil 1966 Elvas) on Eesti ettev\xc3\xb5tja ja poliitik, 9. aprillist 2014 20. oktoobrini 2017 Tartu abilinnapea._NEWLINE_Abilinnapeana on tema valdkonnad linnaplaneerimine, arengukavad, ehitusj\xc3\xa4relevalve, maakorraldus, linnamajandus, energiamajandus, elamumajandus ja keskkonnakaitse._NEWLINE_Semilarski on \xc3\xb5ppinud 1973\xe2\x80\x931981 Elva Keskkoolis, 1981\xe2\x80\x931983 Tallinna Spordiinternaatkoolis kergej\xc3\xb5ustiku erialal, 1983\xe2\x80\x931984 taas Elva Keskkoolis ning 1984\xe2\x80\x931991 Eesti P\xc3\xb5llumajanduse Akadeemias maaehituse erialal h\xc3\xbcdrotehnika inseneriks._NEWLINE_1991\xe2\x80\x931992 t\xc3\xb6\xc3\xb6tas ta kaubatundjana Eesti-Soome \xc3\xbchisettev\xc3\xb5tte Pakt Tartu filiaalis, 1992\xe2\x80\x931996 tegevdirektorina ASis Compakt, 1996\xe2\x80\x932001 juhatuse liikmena ASis Compakt Kaubandus ning 2002\xe2\x80\x932014 juhatuse liikmena O\xc3\x9cs KSClub._NEWLINE_Ettev\xc3\xb5tjana oli Semilarski enda s\xc3\xb5nul Tartu firmade \xc3\x95lletare, Hansa hotelli ja Hansatalli k\xc3\xa4ivitamise juures (firmas Hansahotell Tartu O\xc3\x9c) ning 2014. aasta algul "kinnisvara poolest seotud \xc3\xb6\xc3\xb6klubidega Ahi ja Illusion". Ta oli aastaid juhatuseliige kinnisvarafirmas Aurorette Kinnisvara, mis muuhulgas tegeleb Tartus Lina t\xc3\xa4naval asuva endise haiglakompleksi arendamisega, mille lammutusloa menetlemine kuulub Semilarski haldusalasse abilinnapeana, kuid mille aruteludest linnavalitsuses on ta ennast taandanud. Ta on olnud ka 2004\xe2\x80\x932009 Tartus endises Eesti Energia kontorihoones tegutsenud \xc3\xb6\xc3\xb6klubi Pattaya omanikfirma AS Vaja Invest \xc3\xbcks omanikest (teine oli Jaak Kurg). Semilarskile ja Kurele kuulus kunagi ka riidekaupluste kett Compakt._NEWLINE_2001\xe2\x80\x932008 oli ta Tartu lasteaia Midrimaa hoolekogu esimees, 2008. aastast jalgpalliklubi FC Tartu Ol\xc3\xbcmpia juhatuse liige, 2013. aastast Tartu Raatuse Kooli hoolekogu liige. 2013\xe2\x80\x932014 oli ta Tartu linnavolikogu liige._NEWLINE_2017. aasta KOV valimistel sai ta Reformierakonna nimekirjas 691 h\xc3\xa4\xc3\xa4lt ning osutus valituks Tartu linnavolikogu liikmeks._NEWLINE_18. oktoobril 2017 pidas Kaitsepolitsei Valvo Semilarski kinni, kahtlustades teda toimingupiirangu rikkumises eriti suures ulatuses ning altk\xc3\xa4emaksu v\xc3\xb5tmises. Paar p\xc3\xa4eva hiljem astus ta abilinnapea kohalt tagasi. _NEWLINE_Valvo Semilarski valdab eesti, vene, soome ja inglise keelt. Ta harrastab mitut spordiala ja m\xc3\xa4lum\xc3\xa4ngu._NEWLINE_Ta on nelja lapse isa. Valvo Semilarski isa on endine Elva linna t\xc3\xa4itevkomitee esimees ja Eesti meister raskej\xc3\xb5ustikus Leonid Semilarski.'